Димчо Дебелянов
През векове

chitanka.info

„От вас навеки взор отвръща Бог,

идете в безнадеждните юдоли

и в мрачни окаянства и неволи

узнайте неговия гняв жесток.

Там нека се разтлеят в лют порок

и в горест вашите мечти и воли,

но милост стонът ви да не измоли —

от вас навеки взор отвръща Бог!“

Така прорече той и те поеха

през мрака своя път окървавен —

да не намерят в никой час утеха

от оня безпросветно страшен ден

до днес, когато взрян на вековете

в пастта бездънна, тръпна съкрушен —

и като факел полунощен свети

проклятието тяхно и над мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.